***ЛЕТОПИС ЗА ШКОЛСКУ 2022/2023.ГОДИНУ***

 Школска 2022/2023. година почела је у четвртак 01.09.2022.године. Ову школску годину започињемо са две стотине шездесет седам ученика и тридесет једним одељењем. Настава се одвија по првом моделу Оперативног плана реализације наставе, односно непосредним радом у школи са трајањем часова од 45 минута.

 Дана 26.септембра обележен је Европски дан страних језика.

 У октобру месецу у свим одељењима наше школе обележена је Дечја недеља низом активности као што су:

* Маскенбал
* Дружење са песницима - гост песник
* Дан књиге - упис ђака првака у школску библиотеку
* Спортска такмичења ,, Игре наших предака“
* Музички тобоган
* Хуманитарна продајна изложба дечјих радова од јесењих плодова

 Као и сваке године, ученици наше школе су и ове године традиционално честитали својим вршњацима у школама широм света Нову годину преко онлајн честитки, које су израђивали на платформи Etvinning.Преко ове платформе ученици су учествовали у још два пројекта и на тај начин усавршавали комуникацију на енглеском језику.У матичној школи и издвојеним одељењима одржане су приредбе у част Нове године и Божића.

 Нашу школу су посетили Екстерни евалуатори из ШУ у Нишу у периоду од 20-23.12. 2022.године и оценили рад школе оценом 3.

 У јануару месецу ученици и наставници свих одељења традиционално су обележили 27.јануар - Дан Светог Саве уз богат културно-уметнички програм и сечење славског колача.

 Од 27.03.2023.године, наша школа учествује у два пројекта преко е-Twinning платформе.Ученици разредне наставе део су пројекта под називом ,,*Let s be friends*“.У оквиру тог пројекта нашли су се и ученици из школа у Румунији,Северној Македонији и неколико школа из Турске. Ученици предметне насатаве учествују у пројекту под називом *,,Тravel guide“.* Циљ пројекта јесте прављење туристичке брошуре о крају у коме се налази наша школа.

 Нашој школи званично је одобрен пројекат под називом „Флексибилно образовање – једнака шанса за свако дете“ у оквиру Еразмус+ пројекта, који је започео 15.8.2023. године и трајаће до 14.8.2023. године. Циљ пројекта је оснаживање наставника у раду са децом којој је потребна додатна помоћ у учењу и која раде по индивидуалном плану учења. Учесници пројекта ће, након похађања семинара, своје знање и искуства поделити са свим наставницима у школи.

 Наставници наше школе учествовали су у више хуманитарних акција за помоћ болесним колегама. Свој допринос су дали учешћем у смотри хорова, концертима и уметничким изложбама.

 Међународни Дан планете земље обележен је 22.априла у многим нашим издвојеним одељењима. Ученици су у оквиру једносменског рада реализовали пројекте *Засади дрво* , као и многе друге радионице, са циљем скретања пажње на значај очувања природе и спречавања уништавања животне средине.

 У оквиру стручног усавршавања, у школи је ове године за наставнике и стручне сараднике организован семинар из каталога *Примена географско-информационог* *система у настави*. Од пројеката у установи ове године су рађена три пројекта у сарадњи са јавном библиотеком ,,Вук Караџић“ из Алексинца: *,,Читалићи 2023“ , ,,Историја нашег завичаја - Знамените Алексинчанке и Алексинчани“* и ,, *Од детета до* *поете“.*

 Тим за обезбеђивање квалитета рада школе организовао је 24.04.2023.године предавање за наставнике и Савет родитеља под називом *Мотивација и демотивација* *ученика*. Гост предавач био је професор др Жељко Младеновић, психолог.

 Ученици четвртог разреда издвојеног одељења у Корману и њихови родитељи учествовали су у Међународном истраживању ТИМСС 2023. 26.4.2023.године. Упитник су радили и учитељи и директор школе.

 Ученици наше школе, учествовали су на многим литерарним и ликовним конкурсима на општинском нивоу и освојили низ награда и похвала. Што се тиче такмичења и смотри која се налазе у Календару Министарства просвете, наши ученици су са својим наставницима вредно радили и учествовали на бројним такмичењима из: српског језика, руског језика, математике, историје,биологије,географије, хемије,енглеског језика,ликовне културе,саобраћаја, а такмичили су се и у разним спортским дисциплинама и вештинама. То су показали и следећи резултати такмичења и смотри:

* Ученице осмог разреда из Трњана, Теодора Анђелковић и Ема Дојчиновић, пласирале су се на републичко такмичење из руског језика(ментор Марија Златковић)
* Ученица осмог разреда из Трњана, Марија Латински, пласирала се на републичко такмичење из биологије(ментор Бојан Рогановић)
* Ученици осмог разреда из Трњана: Теодора Анђелковић, Ема Дојчиновић И Страхиња Радичевић ,пласирали су се на републичко такмичење ,,Читалићи Кликераши“(ментор Јована Николић)
* Ученица седмог разреда из Доњег Љубеша,Сања Радосављевић, пласирала се на републичко такмичење ,,Читалићи Кликераши“(ментор Тања Цекић)
* Ученик шестог разреда из Трњана, Лука Ђорђевић, пласирао се на републичко такмичење ,,Читалићи Кликераши“ (ментор Јована Николић)
* Ученица првог разреда из Трњана,Ђурђина Павловић, пласирала се на републичко такмичење ,,Читалићи Креативци“ (ментор Славица Терзић)
* Ученик трећег разреда из Горње Пешчанице, Стефан Вељковић, пласирао се на републичко такмичење ,,Читалићи Креативци“ и добио похвалу(ментор Наташа Стевановић)
* Ученица четвртог разреда из Трњана,Нађа Нешић, пласирала се на републичко такмичење ,,Читалићи Креативци“(ментор Ружица Живковић)

 Дана 9.маја одржана је прослава Дана школе уз пригодан програм.Након програма додељене су награде и похвалнице ученицима и наставницима за постигнуте резултате на такмичењима.

 Ученици четвртог разреда из Трњана, учествовали су 10.маја у обележавању Међународног дана физичке активности.

 Екскурзија ученика првог образовног циклуса реализована је 25.5.2023.године. Ученици су посетили: Народни музеј и Шумарице у Крагујевцу, Карађорђев град у Тополи-Опленцу, и Буковичку Бању.

 За ученике првог образовног циклуса реализована је рекреативна настава у дечјем одмаралишту у Липовцу.

 Екскурзија ученика другог образовног циклуса реализована је у два дана, 26. и 27.4.2023.године. Ученици су посетили: манастир у Овчар Бањи, Народни музеј у Ужицу, Бајину Башту, Кадињачу, Шарганску осмицу и Дрвенград.

 За ученике и наставнике који су у овој години остварили изузетне успехе у раду, школа је организовала наградну екскурзију до Крушевца са обиласком манастира у Ђунису,цркве Лазарице и Багадале.

 Ученици осмог разреда полагали су завршни испит из: српског језика, математике и комбиновани тест од 21.6. - 23.6.2023.године.

 Носиоци Вукове дипломе у овој школској години су:

 - Теодора Анђелковић - Трњане

 - Марија Латински – Трњане

 - Ема Дојчиновић - Трњане

 - Наталија Степановић – Д.Љубеш

 За ову школску годину ученик генерације је Теодора Анђелковић, ученица VIII1 из Трњана. Спортиста године је Марко Јовић, ученик VIII1 из Трњана.